b'\n_START_ARTICLE_\n\xc5\xa0koljka (Kraigher)\n_START_SECTION_\n1. dejanje\n_START_PARAGRAPH_\nPepino je prvi ljubimec, cini\xc4\x8dni in lahko\xc5\xbeivi Lubin, hudo ranil, iz razo\xc4\x8daranja se je poro\xc4\x8dila s Toninom, vendar njun zakon ni sre\xc4\x8den. Tonin svoje ljubezni ne zna pokazati druga\xc4\x8de kot z ljubosumnostjo, ona pa mo\xc5\xbea prezira in hrepeni po pravi ljubezni; to do\xc5\xbeivi ob sre\xc4\x8danju z Maksom, ki je pri\xc5\xa1el za dalj\xc5\xa1i \xc4\x8das na obisk. Maks hitro podle\xc5\xbee njenim \xc4\x8darom, a se mu kmalu za\xc4\x8dne ogla\xc5\xa1ati vest, Pepini sku\xc5\xa1a dopovedati, da je njun odnos greh in da ga morata kon\xc4\x8dati. Pepina ga sploh ne razume, vpri\xc4\x8do Olge pred njim razgrne vse svoje \xc5\xbeivljenje: o\xc4\x8deta je zalotila s sosedovo deklo, z Lubinom je do\xc5\xbeivela greh, izgubila vse iluzije, postala je rafinirana in zlobna - tla\xc4\x8dan se je dvignil in \xc5\xa1ibal gospodarja, mo\xc5\xa1kega, ta pa se je plazil po tleh ... toda zdaj zares ljubi, pognala se je v valove za \xc5\xa1koljko z biserom in ne more ve\xc4\x8d nazaj, gori od nestrpnosti, da bi vstopila v obljubljeno de\xc5\xbeelo! Toda Maksa njena silovitost stra\xc5\xa1i, \xc5\xa1e razlog ve\xc4\x8d ima, da razmerje prekine.\n_START_SECTION_\n2. dejanje\n_START_PARAGRAPH_\nTonin je povabil Lubina zaradi neke pravde, zdaj pa je na gosta ljubosumen, z \xc5\xbeeno se kar naprej prepirata. Lubin res posku\xc5\xa1a Pepino znova osvojiti, a ga ona ogor\xc4\x8deno zavrne. Vsa je posve\xc4\x8dena Maksu, ne more sprejeti \xc5\xbeivljenja brez njega - kajti ljubezen jo je o\xc4\x8distila vse gnusne preteklosti in \xc4\x8dlovek ima vendar pravico do sre\xc4\x8de! Maks ji odgovarja s samospoznanjem, ki je prera\xc4\x8dunljivo in bridko obenem: strast in po\xc5\xbeelenje sta ga preplavila in odnesla s seboj, zdaj pa je hudournik presahnil in oglasila sta se premislek in strah pred kaznijo; zagledal se je v zrcalu lopova, tak je, kakor so drugi! Pepina mu ne verjame, toda ko njega spet popade po\xc5\xbeelenje, da v trenutku pozabi na vse dobre sklepe, spozna, da jo ljubi z mesom, ne z du\xc5\xa1o; njeno upanje se zru\xc5\xa1i, v obupu pobegne.\n_START_SECTION_\n3. dejanje\n_START_PARAGRAPH_\nMaks in Tonin se razgovorita o generacijskih razlikah: nagoni in strasti so isti pri vseh, le da so starej\xc5\xa1i brezobzirno u\xc5\xbeivali v mesu, mlaj\xc5\xa1i pa se grejo umetni\xc5\xa1ko stilizacijo, povzdigujejo du\xc5\xa1o in porabljajo energijo za izgovore in sanjarije. Tonin bratu prizna, da Pepino noro ljubi, obseden je od nje, z muko gleda njeno nedostopnost, njena pri\xc4\x8dakovanja, da bo kon\xc4\x8dno na\xc5\xa1la pravega, in razo\xc4\x8daranja, ko se izka\xc5\xbee, da pravega ni ... \xc4\x8de bi ga na\xc5\xa1la, bi ga ubil ... ne, ubil bi njo! Maks je pretresen, brat mu je blizu, vendar mu svoje razmerje s Pepino gladko utaji. Njun pogovor prekine dru\xc5\xbeba, razvije se debata o ljubezni, \xc5\xbeenski emancipaciji, razlikah med spoloma. Podboj, prej razuzdan cinik, je na\xc5\xa1el pravo ljubezen, oznani, da bo zapustil dru\xc5\xbebo in o\xc4\x8di\xc5\xa1\xc4\x8den za\xc4\x8del novo \xc5\xbeivljenje, ki bo popolno zlitje dveh du\xc5\xa1, ne le spoj teles v minljivi strasti; prava ljubezen je pod patronatom du\xc5\xa1e in je ve\xc4\x8dna, k tej stopnji se usmerja \xc5\xbee razvoj same narave, tisti pa, ki poznajo le po\xc5\xbeelenje mesa, so petelini, zaostali na ni\xc5\xbeji stopnji. Lubin protestira: gre le za razli\xc4\x8dne strategije in taktike na poti do u\xc5\xbeitka. Tedaj vstopi Pepina, v mrzlem obupu se brezobzirno izpove: spala je z vsemi prisotnimi mo\xc5\xa1kimi, zadnji je bil Maks, ta jo je iz nebes vrgel na zemljo, da se je ubila, zdaj je mrtva, zdaj pride samo \xc5\xa1e blato in sodrga ... Tonin njenega priznanja ne prenese, plane iz sobe in se ustreli. Navzo\xc4\x8de prevzame groza, Pepina pa le mrtvo skomigne z rameni: "Radi take bagatele ... jaz mu ne morem pomagati."'